Ontbinde liggaam in veld gevindDie ontbinde liggaam van ŉ vrou is naby Swartruggens in Noordwes deur ŉ plaaswerker in ŉ veld opgespoor. Volgens kapt. Pelonomi Makau, ŉ polisiewoordvoerder, is die liggaam langs die N4-hoofweg tussen Swartruggens en Rustenburg in die Rietfontein-omgewing gevind. “Ons vermoed die oorledene is sowat twee weke gelede vermoor en in die veld gegooi,” het Makau gesê. “Die slagoffer is nog nie uitgeken nie. Sy het ŉ blou denim, swart skoene, swart belt en ŉ bruin T-hemp aan gehad. Enigiemand wat weet van ŉ vermiste vrou word versoek om met die Swartruggens-polisie by 014 544 0002 of 076 438 6237 in verbinding te tree.” Die polisie sal ŉ geregtelike doodsondersoek uitvoer.